༈ན་མོ་མཧཱ་ཀཱ་ལཱ་ཡ།  ཐེག་ཆེན་སྟོང་པ་ཞི་བ་སྐྱེ་མེད་ཆོས།  ། འགྲོ་ལ་འདོམས་མཛད་འཕགས་མཆོག་སྤྱན་རས་གཟིགས།  ། དྲག་པོའི་སྐུར་བཞེངས་ལྷ་ཆེན་ཕྱག་དྲུག་པ།  ། ལས་བྱེད་གནོད་སྦྱིན་བཞི་དང་བཅས་ལ་འདུད།  ། མི་བཟད་དུས་ཀྱི་སྤྲིན་ནག་འབུམ་གྱི་སྡེ།  ། མུན་ནག་སྟོང་དང་མེ་ལྕེས་འཁྱུད་འདྲའི་སྐུ།  ། སྲོག་བཟའ་བྱེ་བའི་དབུས་ན་གར་མཛད་པའི།  ། བླ་མ་ལྷ་ཁྱོད་བདག་ལ་ཅུང་ཟད་དགོངས།  ། རྗེ་བཙུན་བླ་མ་མཆོག་དང་ལྷ་ཆེན་ཁྱོད།  ། དབྱེར་མི་ཕྱེད་པར་བསྒོམས་ནས་གསོལ་འདེབས་ཀྱིས།  ། བདག་གི་རྒྱུད་ལ་མྱུར་བར་བྱིན་བརླབས་ཏེ།  ། བར་གཅོད་ཀུན་སོལ་མཐུན་རྐྱེན་མ་ལུས་སྒྲུབས།  ། བརྟུལ་ཞུགས་བླ་ན་མེད་པ་གྲུབ་པ་ཡི།  ། གྲུབ་ཆེན་ཤཱ་ཝ་རི་དང་ཙོང་ཁ་པ།  ། མཁས་གྲུབ་རྗེ་སོགས་ཡབ་སྲས་ཐམས་ཅད་ཀྱི།  ། བྱིན་གྱིས་བརླབས་ནས་བར་གཅོད་ཞི་བར་མཛོད།  ། དགྲ་བགེགས་འབྱུང་པོའི་ནད་གདོན་ལ་སོགས་པ།  ། ཉེ་བར་འཚེ་བ་ཇི་ལྟ་བུ་མཆིས་པ།  ། ཐམས་ཅད་དྲག་པོའི་ཆད་པས་ཚར་བཅད་དེ།  ། མཐུན་རྐྱེན་ཐམས་ཅད་ཡིད་བཞིན་འགྲུབ་པར་མཛོད།  ། ཅེས་པ་ནི་གཉེར་ཚང་པ་བློ་བཟང་དགེ་ལེགས་ཀྱི་འདོད་པ་ལྟརྋཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །